Fostul premier Dacian Cioloş se va afla la Bruxelles, în perioada 20-24 martie 2017, unde are programate întâlniri cu înalţi oficiali şi lideri politici europeni. Vizita are loc în contextul dezbaterilor lansate de Comisia Europeană pe tema posibilelor scenarii privind viitorul Uniunii Europene, dar vor fi abordate şi alte teme de interes pentru România.

ACTUALIZARE. Premierul Dacian Cioloș pare să fi pornit deja spre Bruxelles. Cu un avion low cost. Ca și într-o precedentă ocazie, când era premier și a călătorit la clasa economic, o fotografie care îl surprinde în avion începe să se viralizeze pe Facebook. „Cel mai om dintre politicieni zboară cu lowcost. Dacian, te mai vrem mulți ani!” - scrie autorul postării de pe Facebook:

Setarile tale privind cookie-urile nu permit afisarea continutul din aceasta sectiune. Poti actualiza setarile modulelor coookie direct din browser sau de aici – e nevoie sa accepti cookie-urile social media

Dacian Cioloş, fost comisar european în mandatul precedentei Comisii Europene, se va întâlni luni cu preşedintele Comisiei Europene, Jean-Claude Juncker, cu vicepreşedintele Valdis Dombrovskis, responsabil pentru moneda euro şi dialogul social, precum şi pentru stabilitate financiară, serviciile financiare şi uniunea pieţelor de capital, dar şi cu comisarii europeni Phil Hogan şi Johannes Hahn, responsabili pentru agricultură şi dezvoltare rurală, respectiv politică europeană de vecinătate şi negocieri în vederea extinderii.

Marţi, fostul prim-ministru va avea întâlniri cu preşedintele Partidului Popular European, Joseph Daul, şi cu comisarul european pentru politici climatice şi energie, Miguel Arias Canete.

Miercuri, Dacian Cioloş va avea o reuniune cu preşedintele Parlamentului European, Antonio Tajani, şi are programate întâlniri cu prim-vicepreşedintele Comisiei Europene, Frans Timmermans, reponsabil pentru o mai bună legiferare, relaţii interinstituţionale, statul de drept şi Carta drepturilor fundamentale, cu vicepreşedintele Comisiei Europene, Jyrki Katainen, reponsabil pentru portofoliul locuri de muncă, creştere, investiţii şi competitivitate, şi cu comisarul european Guenther Oettinger, responsabil pentru buget şi resurse umane.

Joi şi vineri, Dacian Cioloş are prevăzute întâlniri cu organizaţii neguvernamentale de la Bruxelles şi cu înalţi funcţionari europeni.